Bestuurders van twee restaurante vas oor drank  (Argieffoto: pixabay) Die bestuurders van twee restaurante in onderskeidelik Sandton in Johannesburg en Silverton in Pretoria is die naweek in hegtenis geneem nadat daar glo drank aan klante verkoop is. Restaurante mag ingevolge die aangepaste vlak 3-afsonderingsregulasies nie drank verkoop nie. Volgens kapt. Mavela Masondo, polisiewoordvoerder, het misdaadintelligensie inligting ontvang dat ŉ restaurant in Wesstraat in Sandton drank aan klante verkoop waarna polisiebeamptes Saterdag tydens ŉ klopjag op die perseel toegeslaan het. “Die restaurant was op volle kapasiteit en daar is gevind dat alkohol openlik op die tafels bedien is en dat gesondheidsprotokolle nie nagekom word nie.” Twee van die restaurant se bestuurders is in hegtenis geneem en daarvan aangekla dat hulle die Rampbestuurwet oortree het. Daar is op alkohol ter waarde van R600 000 beslag gelê. Intussen was die polisie in Silverton, in die ooste van Pretoria, Vrydagaand ná die aandklokreël van 21:00 met roetinepatrollies besig toe hulle opgemerk het dat motors by ŉ gewilde franchise-restaurant geparkeer staan. “Beamptes het ondersoek ingestel en gesien daar is sowat 11 mense wat alkohol op die perseel drink. In die stoorkamer is daar op alkohol in ysbakke afgekom wat gereed was om bedien te word. Die bestuurder is in hegtenis geneem vir die oortreding van die Wet op Rampbestuur.” Foto: SAPD Volgens Masondo is meer as 162 mense oor die naweek in Gauteng in hegtenis geneem omdat hulle die aandklokreël verontagsaam het terwyl 34 mense in hegtenis geneem is omdat hulle geweier het om maskers te dra nadat hulle beveel is om dit te doen. Intussen is daar ook multidissiplinêre operasies oor groot dele van die provinsie uitgevoer. In Alexandra is 540 mense vir verskeie misdade in hegtenis geneem. “Meer as 540 mense is in Pretoria en Ekurhuleni in hegtenis geneem. In Sedibeng is 290 mense in hegtenis geneem.” Genl.maj. Tommy Mthombeni, waarnemende provinsiale polisiekommissaris, het gesê daar is kommer oor mense wat steeds voortgaan om die regulasies te verontagsaam. “Operasies om die regulasies toe te pas sal in die provinsie verskerp word, solank mense dit nie nakom nie”, het Mthombeni gesê. Die verdagtes wat in hegtenis geneem is sal Maandag in landdroshowe reg oor die provinsie verskyn terwyl van die verdagtes reeds op waarskuwing vrygelaat of beboet is.